Naspers: Reserwebank het reeds ‘ja’ gesê | Netwerk24
Deur Hanlie Stadler 25 Maart 2019 16:43
Die Reserwebank het reeds goedkeuring gegee vir die notering van ’n nuwe Naspers-beheerde maatskappy in Amsterdam, het Basil Sgourdos, finansiële hoof, Maandagmiddag gesê.
Die Reserwebank se hoofkantoor in Pretoria.
Dit beteken een van die grootste struikelblokke vir Naspers se beoogde notering van sy buitelandse belange is uit die weg geruim.
Die nuwe maatskappy gaan Naspers se markwaarde op die JSE met nagenoeg ’n kwart verminder, maar die nuwe maatskappy, vir eers net as NewCo bekend, gaan ’n inwaartse notering op die JSE kry.
Die JSE het ook reeds die transaksie goedgekeur, het Sgourdos gesê.
Aandeelhouers moet dit nog goedkeur, maar gegewe die stemreg wat die direkteure en topbestuurders van Naspers het, sal dit na verwagting nie ’n groot probleem wees nie.
Bob van Dijk, uitvoerende hoof, het op ’n konferensie-oproep met beleggers gesê die maatskappy gaan so vinnig beweeg as wat redelik is om die transaksie deur te voer. Die verwagting is dat die notering in die tweede helfte van die jaar sal plaasvind.
Sgourdos sê die Reserwebank se voorwaardes sluit die inwaartse notering op die JSE in. Naspers moet ook in beheer bly van die internasionale bate.
Sgourdos sê die goedkeuring is gegee gegrond daarop dat geld nie regtig met die transaksie landuit vloei nie.
Meer oor: Naspers | Basil Sgourdos | Internet | Tegnologie
MultiChoice noteer op JSE